pythainlp/thaigov-v2-corpus-22032023 huggingface dataset:
วันจันทร์ที่ 14 ธันวาคม 2563
ปลัด พม. ลงพื้นที่ จ.นครศรีธรรมราช เร่งช่วยเหลือกลุ่มเปราะบางที่บ้านถูกไฟไหม้ ขณะประสบภัยน้ำท่วม
ปลัด พม. ลงพื้นที่ จ.นครศรีธรรมราช เร่งช่วยเหลือกลุ่มเปราะบางที่บ้านถูกไฟไหม้ ขณะประสบภัยน้ำท่วม
วันที่ 10 ธ.ค. 63 เวลา 15.30 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยคณะผู้บริหารกระทรวง พม. และทีม พม. One Home เดินทางไปลงพื้นที่เยี่ยมให้กำลังใจชาย อายุ 55 ปี ที่บ้านเกิดไฟฟ้าลัดวงจร ทำให้ไฟไหม้บ้านเสียหายเกือบทั้งหลังในพื้นที่ตำบลไทยบุรี อำเภอท่าศาลา จังหวัดศรีธรรมราช พร้อมทั้งมอบเงินช่วยเหลือต่างๆ เพื่อบรรเทาความเดือดร้อน อาทิ เงินสงเคราะห์ผู้ประสบปัญหาทางสังคมกรณีฉุกเฉิน 10,000 บาท และเงินช่วยเหลือตามระเบียบของสถาบันพัฒนาองค์กรชุมชน (องค์การมหาชน) สำนักงานภาคใต้ 18,000 บาท จากนั้น เดินทางไปเยี่ยมให้กำลังใจหญิงชรา อายุ 89 ปี พิการตาบอดและทางการเคลื่อนไหว ที่บ้านเกิดไฟฟ้าลัดวงจร ทำให้ไฟไหม้บ้านจนไม่สามารถอยู่อาศัยได้ในพื้นที่ตำบลกะหรอ อำเภอนบพิตำ พร้อมทั้งมอบเงินช่วยเหลือต่างๆ เพื่อบรรเทาความเดือดร้อน อาทิ เงินปรับปรุง ซ่อมแซมบ้านในโครงการปรับสภาพแวดล้อมและสิ่งอำนวยความสะดวกของผู้สูงอายุให้เหมาะสมและปลอดภัย 40,000 บาท เงินปรับสภาพแวดล้อมและสิ่งอำนวยความสะดวกของผู้พิการให้เหมาะสมและปลอดภัย 20,000 บาท และเงินช่วยเหลือตามระเบียบของสถาบันพัฒนาองค์กรชุมชน (องค์การมหาชน) สำนักงานภาคใต้ 18,000 บาท นอกจากนี้ ได้มอบรถเข็นสำหรับคนพิการ จากกรมส่งเสริมและพัฒนาคุณภาพชีวิตคนพิการ (พก.) จำนวน 1 คัน
นายพัชรี กล่าวว่า ทั้งนี้ ประชาชนที่ประสบภัยน้ำท่วมหรือประสบภัยพิบัติต่างๆ สามารถขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 ซึ่งพร้อมให้ความช่วยเหลือตลอด 24 ชั่วโมง หรือติดต่อขอความช่วยเหลือเร่งด่วนด้วยตนเองได้ที่สำนักงานพัฒนาสังคมและความมั่นคงมนุษย์จังหวัดทุกจังหวัด
วันจันทร์ที่ 14 ธันวาคม 2563
นโยบายปรับเพิ่มอัตราความเร็วของรถยนต์
วันศูกร์ที่ 11 ธันวาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติร่างกฎหมายปรับอัตราความเร็วของรถยนต์ทุกประเภทบนถนนที่มีช่องจราจรตั้งแต่ 4 ช่องขึ้นไป ให้สามารถใช้ความเร็วสูงสุดไม่เกิน 120 กม./ชม. เพื่อประโยชน์ต่อการขนส่งของประเทศ และช่วยให้การจราจรมีความคล่องตัวมากขึ้น โดยกำหนดให้รถแต่ละประเภทใช้ความเร็วที่แตกต่างกัน เช่น รถบรรทุกที่มีผู้โดยสารเกิน 15 คน ให้ใช้ความเร็วได้ไม่เกิน 90 กม./ชม. รถบรรทุกคนโดยสารเกิน 7 คน แต่ไม่เกิน 15 คน ให้ใช้ความเร็วไม่เกิน 100 กม./ชม. ส่วนรถจักรยานยนต์ให้ใช้ความเร็วไม่เกิน 80 กม./ชม. หรือรถจักรยานยนต์ที่มีกำลังเครื่องยนต์สูงให้ใช้ความเร็วไม่เกิน 100 กม./ชม. รถรับส่งนักเรียนให้ใช้ความเร็วไม่เกิน 80 กม./ชม. เป็นต้น
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 14 ธันวาคม 2563
นายกรัฐมนตรีมอบรางวัลอุตสาหกรรมยอดเยี่ยม ประจำปี 2563 พร้อมจับมือเอกชนขับเคลื่อนโมเดลเศรษฐกิจใหม่ BCG เศรษฐกิจชีวภาพ / เศรษฐกิจหมุนเวียน / เศรษฐกิจสีเขียว
นายกรัฐมนตรีมอบรางวัลอุตสาหกรรมยอดเยี่ยม ประจำปี 2563 พร้อมจับมือเอกชนขับเคลื่อนโมเดลเศรษฐกิจใหม่ BCG เศรษฐกิจชีวภาพ / เศรษฐกิจหมุนเวียน / เศรษฐกิจสีเขียว
วันนี้ (14 ธ.ค. 63) เวลา 13.30 น. นายอนุชา บูรพชัยศรี โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเป็นประธานในพิธีมอบรางวัลอุตสาหกรรม ประจำ 2563 โดยมี นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม นายดิสทัต โหตระกิตย์ เลขาธิการนายกรัฐมนตรี พร้อมด้วย ผู้บริหารหน่วยงานภาครัฐ ผู้แทนสภาอุตสาหกรรม ผู้แทนสภาหอการค้าแห่งประเทศไทย ผู้ประกอบการธุรกิจอุตสาหกรรม และสื่อมวลชน เข้าร่วมงาน ณ ห้องมัฆวานรังสรรค์ สโมสรทหารบก ถนนวิภาวดีรังสิต กรุงเทพฯ
โฆษกประจำสำนักนายกรัฐมนตรี เผยนายกรัฐมนตรีได้กล่าวมอบนโยบายมีใจความสำคัญตอนหนึ่งว่า ภาคอุตสาหกรรมมีบทบาทสำคัญอย่างมากในการช่วยขับเคลื่อนระบบเศรษฐกิจของประเทศไปสู่ยุค 4.0 จากแนวโน้มเศรษฐกิจโลกที่มีการเปลี่ยนแปลง และเติบโตอย่างรวดเร็วด้วยเทคโนโลยีดิจิทัล การพัฒนาภาคอุตสาหกรรมจึงต้องประยุกต์ใช้เทคโนโลยีนวัตกรรมผสานกับความคิดสร้างสรรค์ สร้างผลิตภัณฑ์ที่มีมูลค่าเชิงพาณิชย์มากยิ่งขึ้น ซึ่งเป็นส่วนสำคัญที่จะเพิ่มขีดความสามารถในการแข่งขัน ส่งเสริมภาคอุตสาหกรรมไทยเข้มเข็ง พร้อม ๆ ไปกับนำรายได้ให้กับประเทศเพิ่มมากขึ้นด้วย
รัฐบาลมุ่งเน้นการพัฒนาอุตสาหกรรมเป้าหมาย S-Curve จากเดิมที่มี 5 ประเภทเพิ่มอีก 7 ประเภท เพื่อเชื่อมโยงอุตสาหกรรมไทยสู่สากล ด้วยการพัฒนาโครงสร้างพื้นฐาน สนับสนุนและส่งเสริมผู้ประกอบการใหม่ในเชิงสร้างสรรค์ เพิ่มศักยภาพ SMEs และผู้ประกอบการชุมชน เพิ่มมูลค่าผลิตภัณฑ์ชุมชนเพื่อสร้างความเข้มแข็งของเศรษฐกิจในระดับภาค มุ่งยกระดับสถานประกอบการด้วยเทคโนโลยีและนวัตกรรมต่าง ๆ ทั้งด้านสิ่งแวดล้อม ความปลอดภัย พลังงาน และบูรณาการพัฒนาเมืองอุตสาหกรรมเชิงนิเวศแบบครบวงจร ภายใต้โมเดลเศรษฐกิจใหม่ (BCG) ซึ่งเป็นการพัฒนาเศรษฐกิจแบบองค์รวมที่จะพัฒนา 3 เศรษฐกิจ คือ เศรษฐกิจชีวภาพ (Bio economy) เศรษฐกิจหมุนเวียน (Circular economy) และเศรษฐกิจสีเขียว (Green
economy) ตลอดจนการส่งเสริมการลงทุนในพื้นที่ การเชื่อมโยงและพัฒนาระบบฐานข้อมูล หรือ BIG DATA สู่อุตสาหกรรม 4.0 การบริหารข้อมูลที่ทันสมัย ด้วยการพัฒนานวัตกรรมใหม่ ๆ ซึ่งปัจจุบันมีงานวิจัยถึง 300 รายการที่ขึ้นทะเบียน
ในช่วงท้าย นายกรัฐมนตรีย้ำถึงหัวใจสำคัญของการขับเคลื่อนภาคอุตสาหกรรมและผู้ประกอบการไทยว่า จะต้องช่วยกันดูแลผู้ประกอบการ SMEs รายย่อย ยกระดับภาคธุรกิจรายย่อยมีความแข็งแรง เติบโตควบคู่ไปกับการใช้หลักสิทธิมนุษยชนในการประกอบธุรกิจ “เคารพ คุ้มครอง เยียวยา” รวมไปถึงการรักษาทรัพยากรธรรมชาติ สิ่งแวดล้อม โดยเฉพาะการแก้ไขปัญหาน้ำเสีย ปัญหาฝุ่นละออง PM 2.5 ซึ่งจะต้องร่วมมือช่วยกันทุกฝ่ายด้วย
จากนั้น นายกรัฐมนตรีมอบรางวัลอุตสาหกรรมแก่ผู้ประกอบการ ทั้งสิ้น 79 รางวัล โดยรางวัลอุตสาหกรรมยอดเยี่ยม (The Prime Minister’s Best Industry Award) ในปีนี้ ได้แก่ บริษัท เอฟแอนด์เอ็น แดรี่ส์ (ประเทศไทย) จำกัด และเยี่ยมชมนิทรรศการของบริษัทที่ได้รับรางวัล ก่อนเดินทางกลับ
.....................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 17 ธันวาคม 2563
ก.อุต ฯ จัดเตรียมจัดงาน OUTLET ของขวัญเพื่อประชาชน 22-25 ธ.ค. นี้
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานการแถลงข่าว การจัดงาน OUTLET ของขวัญเพื่อประชาชน มหกรรมสินค้าราคาโรงงาน ณ ห้องประชุม 1 ชั้น 2 สปอ.
วันนี้ (17 ธันวาคม 2563) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานการแถลงข่าว การจัดงาน OUTLET ของขวัญเพื่อประชาชน มหกรรมสินค้าราคาโรงงาน ซึ่งถือว่าเป็นของขวัญที่กระทรวงอุตสาหกรรมมุ่งหวังที่จะช่วยลดภาระค่าใช้จ่ายให้กับประชาชนและผู้ประกอบการ และเป็นการบรรเทาผลกระทบจากสถานการณ์การแพร่ระบาดของโรคติดเชื้อโคโรนาไวรัส 2019 (COVID-19) และเป็นการกระตุ้นเศรษฐกิจในช่วงเทศกาลส่งท้ายปีเก่า ต้อนรับปีใหม่ 2564 นี้ด้วย โดยจะจัดขึ้นในช่วงวันที่ 22-25 ธันวาคมนี้ ซึ่งคาดว่าใน 4 วันนี้ คาดว่าในงานจะทำเงินสะพัดกว่า 50 ล้านบาทและในปี 2564 กระทรวงอุตสาหกรรมจะดำเนินการจัดงานขยายไป ในส่วนภูมิภาค 76 จังหวัดทั่วประเทศ โดยมีนายกอบชัย สังสิทธิสวัสดิ์ ปลัดกระทรวงอุตสาหกรรม นางวรวรรณ ชิตอรุณ รองปลัดกระทรวงอุตสาหกรรม ร่วมแถลงข่าว และมีผู้บริหารกระทรวงอุตสาหกรรมร่วมเป็นเกียรติ ณ ห้องประชุม 1 ชั้น 2 สปอ.
“งาน OUTLET ของขวัญเพื่อประชาชน มหกรรมสินค้าราคาโรงงาน แบ่งเป็น 7 โซน ได้แก่ โซนเครื่องใช้ไฟฟ้า /โซนสินค้าอุปโภคบริโภคจากอุตสาหกรรมจังหวัดทั่วประเทศ โซนสินค้าอุปโภคบริโภคจากโรงงานและอุปกรณ์เกี่ยวกับรถยนต์ /โซนสินค้าจากนิคมอุตสาหกรรม /โซนสินค้า SME OTOP และ FOOD TRUCK /โซนสินค้าจากเครือสหพัฒน์ และโซนจำหน่ายรถยนต์และมอเตอร์ไซค์ไฟฟ้า และยังมีน้ำตาลทรายกว่า 1.3 ตัน จากราคา 22 บาท มาจำหน่ายให้ประชาชนในราคาราคาพิเศษกิโลกรัมละ 18 บาท และในช่วงนาทีทองราคา เพียง 10 บาทเท่านั้น พร้อมทั้งยังมี บูธให้คำปรึกษาบริการสินเชื่อต่างๆ ให้คำปรึกษาเพื่อขอรับการรับรอง มอก. มผช และบริการ จดทะเบียนเครื่องจักรกลาง (งดเว้นค่าธรรมเนียม) การออกแบบผลิตภัณฑ์จากศูนย์ Thai-IDC อีกด้วย
วันพฤหัสบดีที่ 17 ธันวาคม 2563
สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เสด็จเยี่ยมเรือนจำอำเภอกบินทร์บุรี จังหวัดปราจีนบุรี
สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เสด็จเยี่ยมเรือนจำอำเภอกบินทร์บุรี จังหวัดปราจีนบุรี
เมื่อวันอาทิตย์ที่ ๑๓ ธันวาคม ๒๕๖๓ เวลา ๑๔.๐๐ น. สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เสด็จเยี่ยมเรือนจำอำเภอกบินทร์บุรี จังหวัดปราจีนบุรี ซึ่งเป็นเรือนจำเป้าหมายในระยะที่ ๒ ของโครงการราชทัณฑ์ปันสุข ทำความ ดี เพื่อชาติ ศาสน์ กษัตริย์ โดยมี พลเอก ไพบูลย์ คุ้มฉายา ประธานกรรมการบริหารโครงการฯ ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ นายณรงค์ สายวงศ์ รองปลัดกระทรวงสาธารณสุข พร้อมด้วยผู้บริหารกระทรวงยุติธรรม หัวหน้าหน่วยราชการในจังหวัดปราจีนบุรี ร่วมรับเสด็จ
เรือนจำอำเภอกบินทร์บุรี ปัจจุบันมีผู้ต้องขังทั้งสิ้น ๗๙๙ คน แยกเป็นผู้ต้องขังหญิงจำนวน ๗๓ คน ผู้ต้องขังชายจำนวน ๗๒๖ คน ในการนี้ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดาทอดพระเนตรนิทรรศการโรงพยาบาลเครือข่ายร่วมกับโรงพยาบาลเครือข่าย ด้านหน้าแดนชาย เสด็จเข้าแดนพยาบาล (ในแดนชาย) ทอดพระเนตรห้องคัดกรอง การรักษาผู้ป่วย พระราชทานของเยี่ยมให้ผู้ต้องขังป่วยชาย จำนวน ๕ ราย เสด็จไปยังสถานกักขัง ทรงทอดพระเนตรห้องกักตัวโควิด-19 ผู้ต้องขังแรกเข้า ทอดพระเนตรห้องสมุด ทอดพระเนตรศูนย์การเรียนรู้และห้องเรียนหนังสือ ทอดพระเนตรร้านค้าสงเคราะห์ผู้ต้องขัง เสด็จไปแดนสูทกรรม ทอดพระเนตรโรงประกอบเลี้ยงอาหาร บ่อดักไขมันและการบำบัดน้ำเสีย ทอดพระเนตรศูนย์ฝึกวิชาชีพ เสด็จไปยังลานกีฬา พระราชทานขนมให้ผู้แทนผู้ต้องขังชายในโอกาสวันขึ้นปีใหม่ เสด็จออกจากลานกีฬา จากนั้นเสด็จไปยังแดนหญิง พระราชทานของเยี่ยมให้ผู้ต้องขังป่วยหญิง คนชราและพิการ จำนวน ๕ ราย พระราชทานของให้แม่และเด็ก จำนวน ๑ ราย พระราชทานขนมให้ผู้แทนผู้ต้องขังหญิงในโอกาสวันขึ้นปีใหม่ เสด็จออกจากเรือนจำไปยังร้านกาแฟ (ภายนอกเรือนจำ) ทอดพระเนตรภายในร้านกาแฟของเรือนจำ
วันพฤหัสบดีที่ 17 ธันวาคม 2563
ช่วยชาวนา ! "จุรินทร์" ประกาศเกณฑ์กลางข้าวงวด 6 เคาะจ่ายส่วนต่างชาวนาวันนี้อีกกว่า 7 หมื่นราย ใกล้ปีใหม่จ่ายชาวนาทะลุกว่า 4 ล้านรายแล้ว
ช่วยชาวนา ! "จุรินทร์" ประกาศเกณฑ์กลางข้าวงวด 6 เคาะจ่ายส่วนต่างชาวนาวันนี้อีกกว่า 7 หมื่นราย ใกล้ปีใหม่จ่ายชาวนาทะลุกว่า 4 ล้านรายแล้ว
17 ธันวาคม 2563 เวลา 8.00 น.นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ เปิดเผยว่า ประกาศกระทรวงพาณิชย์ เรื่อง กำหนดราคาเกณฑ์กลางอ้างอิงโครงการประกันรายได้เกษตรกรผู้ปลูกข้าวปี 2563/64 งวดที่ 6 เมื่อวันที่ 14 ธันวาคม 2563 ตามนโยบายประกันรายได้เกษตรกรผู้ปลูกข้าว หรือโครงการประกันรายได้ชาวนาปี2 โดยนายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรีและรัฐมนตรีว่าการกระทรวงพาณิชย์ โดยทางกระทรวงพาณิชย์ได้ออกประกาศราคาเกณฑ์กลางอ้างอิงตามโครงการประกันรายได้เกษตรกรผู้ปลูกข้าวปี 2563/64 งวดที่ 6 สำหรับเกษตรกรที่เก็บเกี่ยวระหว่างวันที่ 7-13 ธันวาคม 2563 ดังนี้คือ
1.ข้าวเปลือกหอมมะลิ เกณฑ์กลางตันละ 12,212.42 บาท ชดเชยตันละ 2,727.58 บาท ได้รับชดเชยสูงสุดครัวเรือนละ 38,186.12 บาท
2.ข้าวเปลือกหอมมะลินอกพื้นที่ เกณฑ์กลางตันละ 11,800.74 บาทชดเชยตันละ 2,199.26 บาท ได้รับชดเชยสูงสุดครัวเรือนละ 35,188.14 บาท
3. ข้าวเปลือกเจ้า เกณฑ์กลางตันละ 9,215.15 บาท ชดเชยตันละ 784.85 บาท ได้รับชดเชยสูงสุดครัวเรือนละ 23,545.50 บาท
4.ข้าวเปลือกหอมปทุมธานี เกณฑ์กลางตันละ 10,182.17 บาท ชดเชยตันละ 817.83 บาท ได้รับชดเชยสูงสุดครัวเรือนละ 20,445.75 บาท
5.ข้าวเปลือกเหนียว เกณฑ์กลางตันละ 11,246.87 บาท ชดเชยตันละ 753.13 บาท ได้รับชดเชยสูงสุดครัวเรือนละ 12,050.080 บาท
นางมัลลิกา กล่าวว่า จากประกาศนี้นายจุรินทร์ให้แจ้งเกษตรกรทราบทั่วกัน ทั้งนี้ขั้นตอนจากนี้คือกรมส่งเสริมเกษตรกร กระทรวงเกษตรและสหกรณ์กับธนาคารเพื่อการเกษตรและสหกรณ์ หรือ ธ.ก.ส. จะประสานงานกันโดยขั้นตอนสุดท้ายคือ ธ.ก.ส.มีหน้าที่โอนเงินส่วนต่างให้กับบัญชีเกษตรกรโดยตรงซึ่งจะต้องภายใน 3 วันทำการจะตรงกับวันนี้ วันที่ 17 ธันวาคม 2563 โดยมีเกษตรกรได้รับชดเชยตามข้อมูลของกรมส่งเสริมการเกษตร งวดนี้จำนวน 74,497 ครัวเรือน ทั้งนี้เกษตรกรกลุ่มนี้สามารถตรวจสอบบัญชีหลังวันนี้ที่ 17 ได้เลย
" อย่างไรก็ตามตั้งแต่วันที่ 9 พฤศจิกายน 2563 เป็นต้นมาเราได้จ่ายเงินประกันรายได้ผู้ปลูกข้าวไปช่วยเกษตรกรชาวนาแล้วเกือบ 4 ล้านราย ขณะนี้ยังคงเหลือชาวนาที่แจ้งเก็บเกี่ยวข้าวอีกไม่กี่หมื่นรายซึ่งส่วนใหญ่เป็นชาวนาภาคอีสาน โดยสัปดาห์หน้าก็จะประกาศราคาเกณฑ์กลางอีกและจ่ายเงินในกลุ่มต่อไปให้ทันได้ใช้เงินส่งท้ายปีจากนั้นจะเป็นต้นปีหน้า เป็นงวดชาวนาบางส่วนในพื้นที่ภาคใต้กว่า 3 แสนรายเท่านั้น และเพื่อดำเนินโครงการประกันรายได้เกษตรกรให้เป็นไปด้วยความเรียบร้อยมีประสิทธิภาพและบรรลุวัตถุประสงค์ของรัฐบาลในการช่วยเหลือเกษตรกรให้มีรายได้สูงขึ้นจึงมีการพิจารณาราคาเกณฑ์กลางอ้างอิงทุกสัปดาห์ โครงการประกันรายได้เกษตรกรมีเงินส่วนต่างถึงมือเกษตรกรเต็มเม็ดเต็มหน่วยไม่หายหกตกหล่นเพราะผ่านบัญชีโดยตรงของเกษตรกรเองจึงเป็นโครงการที่ชาวนาประทับใจรัฐบาลอย่างยิ่งขณะนี้เรายังเดินหน้าโครงการต่อไป" นางมัลลิกา กล่าว
วันพฤหัสบดีที่ 17 ธันวาคม 2563
รัฐมนตรีเกษตร 'เฉลิมชัย' เปิดงานประกวดโคนมเทิดพระเกียรติชิงถ้วยพระราชทานภาคใต้และตะวันตกครั้งที่ 21
รัฐมนตรีเกษตร 'เฉลิมชัย' เปิดงานประกวดโคนมเทิดพระเกียรติชิงถ้วยพระราชทานภาคใต้และตะวันตกครั้งที่ 21 พร้อมรักษาสืบสานและต่อยอดให้อาชีพเกษตรกรผู้เลี้ยงโคนมคงอยู่คู่กับประเทศไทยต่อไป
นายเฉลิมชัยศรี อ่อนรัฐมนตรี ว่าการกระทรวงเกษตรและสหกรณ์ เป็นประธานเปิดงานประกวดโคนมเทิดพระเกียรติชิงถ้วยพระราชทานภาคใต้และตะวันตก ครั้งที่ 21 โดยมีนายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์     นายอําพันธุ์ เวฬุตันติ รองปลัดกระทรวงเกษตร และสหกรณ์และผู้บริหารกระทรวงเกษตรและสหกรณ์ เข้าร่วม ณ โครงการเลี้ยงวัวนมทดแทนในระบบชีวภาพ (วัวหลุม) ตำบลหนองตาแต้ม อำเภอปราณบุรี จังหวัดประจวบคีรีขันธ์ ซึ่งการจัดงานดังกล่าวมีวัตถุประสงค์เพื่อเป็นการเทิดพระเกียรติพระบามสมเด็จพระปรมินทรมหาภูมิพลอดุลยเดช บรมนาถบพิตร รัชกาลที่ 9 พระบิดาแห่งโคนมไทยที่พระองค์ได้พระราชทานอาชีพการเลี้ยงโคนมให้กับเกษตรกรผู้เลี้ยงโคนมในประเทศไทย ตลอดจนเป็นการส่งเสริมพัฒนาอาชีพการเลี้ยงโคนมของเกษตรกรผู้เลี้ยงโคนมในพื้นที่ ที่ตั้งอยู่ในภาคใต้และภาคตะวันตกของประเทศ รวมถึงพื้นที่และจังหวัดใกล้เคียง นอกจากนี้ ยังเป็นการกระตุ้นส่งเสริมพัฒนาเกษตรกรให้มีการพัฒนาปรับปรุงสายพันธุ์โคนมให้ดียิ่งขึ้น และเป็นสถานที่พบปะพูดคุยแลกเปลี่ยนความคิดเห็นระหว่างเกษตรกร นักส่งเสริม นักวิชาการและผู้แทนหน่วยงานทั้งภาครัฐและเอกชนที่เกี่ยวข้อง
"ปัจจุบัน มีการแข่งขันเพิ่มมากขึ้นทุกภาคส่วน ทั้งภาครัฐ ภาคเอกชน และเกษตรกร ต้องช่วยกันพัฒนาให้พี่น้องเกษตรกรดำเนินชีวิตอยู่ได้ ซึ่งหากข้อตกลง FTA และประเทศคู่ค้ามีผลบังคับใช้ จะทำให้เกิดการค้าเสรีและจะมีผลกระทบต่อพี่น้องเกษตรกรผู้เลี้ยงโคนมอย่างแน่นอน ทุกภาคส่วนจึงต้องช่วยกันพัฒนาและปรับตัวเพื่อพร้อมรองรับกับการค้าเสรีในตลาดโลกให้ได้ สำหรับในส่วนของกระทรวงเกษตรฯ มีส่วนสำคัญที่จะต้องเข้ามาช่วยดูแลในเรื่องต่างๆ ทั้งการพัฒนาสายพันธุ์เพื่อให้สามารถผลิตน้ำนมที่มีปริมาณและมีคุณภาพมากที่สุดการพัฒนาและแปรรูปผลิตภัณธ์ให้มีความหลากหลาย การลดต้นทุนการผลิตและการหาช่องทางการตลาดเป็นต้น อย่างไรก็ตามกระทรวงเกษตรฯ พร้อมเดินเคียงข้างพี่น้องเกษตรกรผู้เลี้ยงโคนม และหวังเป็นอย่างยิ่งว่าการจัดงานในวันนี้จะเกิดประโยชน์ต่อพี่น้องเกษตรกรผู้เลี้ยงโคนมทั้งประเทศ และถือเป็นการสืบสานสิ่งที่มีคุณค่าและมีประโยชน์ โดยเฉพาะอาชีพการเลี้ยงโคนมนี้เป็นอาชีพพระราชทานจากในหลวงรัชกาลที่ 9 จึงต้องช่วยกันรักษาสืบสานและต่อยอดให้อาชีพนี้คงอยู่คู่กับประเทศไทยต่อไป" นายเฉลิมชัยกล่าว
กลุ่มโฆษกและวิเคราะห์ข่าว
กองเกษตรสารนิเทศ
สำนักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
วันพฤหัสบดีที่ 17 ธันวาคม 2563
​ “พล.อ. ประวิตร ประชุมคณะกรรมการมรดกโลก ครั้งที่ 2/63 โดย กระทรวงทรัพยากรฯ ร่วมพิจารณา เมืองศรีเทพ เป็นมรดกโลกแห่งใหม่ของไทย”
​“พล.อ. ประวิตร ประชุมคณะกรรมการมรดกโลก ครั้งที่ 2/63 โดย กระทรวงทรัพยากรฯ ร่วมพิจารณา เมืองศรีเทพ เป็นมรดกโลกแห่งใหม่ของไทย”
วันที่ 17 ธันวาคม 2563 เวลา 10.00 น. พลเอก ประวิตร วงษ์สุวรรณ เป็นประธานการประชุมคณะกรรมการแห่งชาติว่าด้วยอนุสัญญาคุ้มครองมรดกโลก ครั้งที่ 2/2563 โดยมี นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) นายอิทธิพล คุณปลื้ม รัฐมนตรีว่าการกระทรวงวัฒนธรรม นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ดร.รวีวรรณ ภูริเดช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม (เลขาธิการ สผ.) ในฐานะกรรมการและเลขานุการ และหน่วยงานต่างๆ เข้าร่วมประชุม เพื่อรับทราบและพิจารณาแนวทางการดำเนินงานร่วมกัน ณ ห้องประชุมอารีย์สัมพันธ์ กรมส่งเสริมคุณภาพและสิ่งแวดล้อม
โดยที่ประชุมได้ร่วมหารือในประเด็นสำคัญที่เกี่ยวกับการดำเนินงานด้านมรดกโลกหลายประเด็น อาทิ การพิจารณาผลกระทบในการก่อสร้างสถานีรถไฟฟ้าความเร็วสูงในบริเวณพื้นที่ให้แหล่งโบราณสถานในจังหวัดพระนครศรีอยุธยา เพื่อให้เกิดผลกระทบน้อยที่สุด แต่ยังคงไว้ซึ่งความสะดวกต่อการใช้งานของพี่น้องประชาชน โดยที่ประชุมให้มีมติเห็นชอบให้การรถไฟแห่งประเทศไทยเป็นผู้รับผิดชอบในการศึกษาให้เกิดความเหมาะสมต่อไป
อีกทั้ง ยังได้มีการพิจารณาอุทยานประวัติศาสตร์ศรีเทพ จังหวัดเพชรบูรณ์ เพื่อเสนอขึ้นเป็นแหล่งมรดกโลกแห่งใหม่ รวมถึงมีการพิจารณาคำสั่งแต่งตั้งคณะทำงานเพื่อสนับสนุนการดำเนินงานในการดำรงตำแหน่งกรรมการมรดกโลกวาระปี พ.ศ.2561-2566 อีกด้วย
นอกจากนั้น รมว.ทส. “ได้กล่าวให้สัมภาษณ์ว่า “กระทรวงทรัพยากรธรรมชาติและสิ่งแวดล้อม โดย สผ. จะมีคณะทำงานติดตามการดำเนินงาน เพื่อให้การขึ้นทะเบียนเป็นมรดกโลกต่าง ๆ นั้น จะให้เกิดผลกระทบต่อวิถีชีวิตของพี่น้องประชาชนให้น้อยที่สุด”
วันพฤหัสบดีที่ 17 ธันวาคม 2563
มท.1 ร่วมพิธีลงเสาเอกบ้านมั่นคง “สหกรณ์เคหสถานบ้านมั่นคงชุมชนวัดรังสิต จำกัด” จำนวน 210 หลัง ส่วนหนึ่งในการพัฒนาที่อยู่อาศัยริมคลองเปรมประชากร
มท.1 ร่วมพิธีลงเสาเอกบ้านมั่นคง “สหกรณ์เคหสถานบ้านมั่นคงชุมชนวัดรังสิต จำกัด” จำนวน 210 หลัง ส่วนหนึ่งในการพัฒนาที่อยู่อาศัยริมคลองเปรมประชากร
วันนี้ (17 ธ.ค. 63) เวลา 14.30 น. ณ บริเวณหมู่ที่ 7 ต.หลักหก อ.เมืองปทุมธานี จ.ปทุมธานี พลเอก ประยุทธ์ จันทร์โอชา นายกรัฐมนตรี เป็นประธานพิธีลงเสาเอกบ้านมั่นคง “สหกรณ์เคหสถานบ้านมั่นคงชุมชนวัดรังสิต จำกัด” ในงาน “บ้านสวย คลองใส วิถีใหม่ ชุมชนริมคลอง” โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ นายฉัตรชัย พรหมเลิศ ปลัดกระทรวงมหาดไทย ผู้บริหารระดับสูงของกระทรวงมหาดไทย นายไมตรี อินทุสุต ประธานกรรมการสถาบันพัฒนาองค์กรชุมชน พลโท เจริญชัย หินเธาว์ แม่ทัพภาคที่ 1 นายชัยวัฒน์ ชื่นโกสุม ผู้ว่าราชการจังหวัดปทุมธานี พร้อมหัวหน้าส่วนราชการที่เกี่ยวข้อง และชาวชุมชนริมคลองเปรมประชากรร่วมงานกว่า 600 คน
โอกาสนี้ พลเอก ประยุทธ์ จันทร์โอชา พร้อมด้วยพลเอก อนุพงษ์ เผ่าจินดา และคณะ เยี่ยมชมนิทรรศการพัฒนาที่อยู่อาศัยชุมชนริมคลองเปรมประชากร พร้อมมอบสัญญาเช่าที่ดินราชพัสดุ และมอบใบอนุญาตก่อสร้างให้กับประธานและคณะกรรมการสหกรณ์เคหสถานบ้านมั่นคงชุมชนวัดรังสิต จำกัด และมอบนโยบายและพบปะประชาชน มอบเครื่องอุปโภคบริโภคให้กับชาวบ้านชุมชนวัดรังสิต และประกอบพิธียกเสาเอก วางไม้มงคล ผูกผ้าสีและโปรยดอกไม้เพื่อความเป็นสิริมงคล
การพัฒนาที่อยู่อาศัยชุมชนริมคลองเปรมประชากรเป็นส่วนหนึ่งของการพัฒนาตามแผนแม่บทโครงสร้างพื้นฐานระบบคลองและการพัฒนาชุมชนริมคลองเปรมประชากร ซึ่งได้รับความเห็นชอบจากคณะรัฐมนตรีเมื่อวันที่ 9 เมษายน 2562 มีกรอบการดำเนินงาน 4 ด้าน คือ 1) การพัฒนาโครงสร้างพื้นฐานและสิ่งแวดล้อมของเมือง 2) การพัฒนาชุมชนริมคลอง 3) การสร้างความเข้าใจให้กับประชาชน และ 4) กฎหมายและการขับเคลื่อนงาน โดยมีประชาชนกลุ่มเป้าหมายในพื้นที่เทศบาลตําบลหลักหก อ.เมืองปทุมธานี จ.ปทุมธานี จำนวน 6 หมู่ ระยะความยาวคลองประมาณ 17 กิโลเมตรจากความยาวทั้งหมด 58 กิโลเมตร โดยการรื้อย้ายบ้านหมู่ 7 ในวันนี้ ชุมชนได้เช่าที่ดินจากกรมธนารักษ์ระยะเวลาเช่า 30 ปี เนื้อที่ 22 ไร่ 3 งาน 36 ตารางวา ซึ่งได้ดำเนินการรื้อย้ายบ้านเดิมแล้ว 98 หลัง ระยะทางตามแนวคลอง 628 เมตร สามารถก่อสร้างบ้านใหม่ให้กับสมาชิกได้ 210 หลัง มีรูปแบบบ้าน 2 แบบ คือ บ้านแถว 2 ชั้น ขนาด 4 x 7 เมตร จำนวน 200 หลัง และบ้านแถวชั้นเดียว ขนาด 4 x 7 เมตร จำนวน 10 หลัง แผนก่อสร้างแล้วเสร็จประมาณเดือนกรกฎาคม – สิงหาคม 2564 และในระยะต่อไป จะดำเนินการรื้อย้ายบ้านเดิมประมาณ 116 หลัง และก่อสร้างบ้านใหม่เฟส 2 ประมาณ 144 หลังในบริเวณหมู่ที่ 5 ในช่วงกลางปี 2564
สำหรับการพัฒนาชุมชุมชนริมคลองเปรมประชากรในส่วนพื้นที่ตำบลหลักหก ผ่านการรับรองสิทธิในที่อยู่อาศัยตามกระบวนการโครงการบ้านมั่นคง จำนวน 485 ครัวเรือน โดยชุมชนหมู่ที่ 7 ร่วมกับชุมชนหมู่ที่ 5 ได้จดทะเบียนจัดตั้งเป็นสหกรณ์ในนาม “สหกรณ์เคหสถานบ้านมั่นคงชุมชนวัดรังสิต จำกัด” เป็นกลไกในการขับเคลื่อนและบริหารโครงการ ปัจจุบันมีสมาชิกชุมชนสมัครเป็นสมาชิกสหกรณ์แล้วจำนวน 377 ครัวเรือน
วันพฤหัสบดีที่ 17 ธันวาคม 2563
รัฐมนตรีว่าการกระทรวงยุติธรรม แถลงผลปฏิบัติการ “ยุทธการพิทักษ์ไทย ตัดวงจรยาเสพติด” ระหว่างวันที่ ๑ ตุลาคม - ๑๕ ธันวาคม ๒๕๖๓
นายสมศักดิ์ เทพสุทิน รัฐมนตรีว่าการกระทรวงยุติธรรม แถลงรายงานผลปฏิบัติการ “ยุทธการพิทักษ์ไทย ตัดวงจรยาเสพติด” ระหว่างวันที่ ๑ ตุลาคม - ๑๕ ธันวาคม ๒๕๖๓
ในวันพุธที่ ๑๖ ธันวาคม ๒๕๖๓ เวลา ๑๐.๐๐ น.
ณ ห้องรับรองกระทรวงยุติธรรม ชั้น ๒
อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพฯ
นายสมศักดิ์ เทพสุทิน รัฐมนตรีว่าการกระทรวงยุติธรรม
แถลงรายงานผลปฏิบัติการ “ยุทธการพิทักษ์ไทย ตัดวงจรยาเสพติด”
ระหว่างวันที่ ๑ ตุลาคม - ๑๕ ธันวาคม ๒๕๖๓
โดยมี นายอุทัย สินมา อธิบดีอัยการ สำนักงานคดียาเสพติด สำนักงานอัยการสูงสุด
พลตำรวจเอก มนู เมฆหมอก รองผู้บัญชาการตำรวจแห่งชาติ
นายวิชัย ไชยมงคล เลขาธิการ ป.ป.ส.​
พันตำรวจเอก อัครพล บุณโยปัษฎัมภ์ รองอธิบดีกรมสอบสวนคดีพิเศษ
พร้อมด้วยนายวีรภัทร ลำปาง นักตรวจสอบภาษีชำนาญการพิเศษ กรมสรรพากร ร่วมแถลงข่าว
เพื่อแถลงผลการยึดและอายัดทรัพย์สินของผู้ค้ายาเสพติด
ของศูนย์อำนวยการป้องกันและปราบปรามยาเสพติดแห่งชาติ (ศอ.ปส.)
ระหว่างวันที่ ๑ ตุลาคม - ๑๕ ธันวาคม 2563 รวมทั้งสิ้น ๘๖๖.๒ ล้านบาท จำแนกเป็น
จับกุมและยึดทรัพย์ชั่วคราว ๔๖๕.๕ ล้านบาท
อยู่ระหว่างเสนอยึดอาญัติ ๒๔๐.๗ ล้านบาท
และกรมสอบสวนคดีพิเศษจับกุมและยึดทรัพย์ได้ ๑๖๐ ล้านบาท
และส่วนหนึ่งที่เป็นคดีค้างเก่ากรณีที่คณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.)
วินิจฉัยยึดทรัพย์ จำนวน ๒๗๖.๕ ล้านบาท
ตกกองทุนยาเสพติด จำนวน ๑๔๑.๗ ล้านบาท บังคับโทษปรับตามวิธีพิจารณายาเสพติด ๓.๗ ล้านบาท
และยึดทรัพย์ตาม พ.ร.บ.การฟอกเงินฯ ๕๕.๖ ล้านบาท รวมทั้งสิ้น ๔๗๗.๕ ล้านบาท
พร้อมทั้งกล่าวถึงความคืบหน้าการแก้ไขร่างประมวลกฎหมายยาเสพติดที่ระหว่างการพิจารณาของรัฐสภา
ในชั้นของกรรมาธิการ ซึ่งหากการขับเคลื่อนกฎหมายฉบับดังกล่าวสำเร็จ
จะเอื้ออำนวยให้การดำเนินคดียาเสพติดให้ดียิ่งขึ้น
โดยในปี ๒๕๖๔ ได้กำหนดเป้าหมายการขยายผลและยึดทรัพย์สินเครือข่ายยาเสพติดเพิ่มขึ้นจากเดิม ๑๐ เท่า
หรือคิดเป็นมูลค่าทรัพย์สินประมาณ ๖,๐๐๐ ล้านบาท
โดยเน้นความร่วมมือบูรณาการการบังคับใช้กฎหมายจากทุกหน่วยงานที่เกี่ยวข้อง
เพื่อยึดทรัพย์สินเครือข่ายการค้ายาเสพติดทุกระดับและตัดวงจรทางการเงินกลุ่มการค้ายาเสพติด
มิให้นำเงินมาเป็นทุนในการค้ายาเสพติดหรือขยายธุรกิจผิดกฎหมายต่าง ๆ
พร้อมทั้งจะเดินหน้าด้วยความมุ่งมั่นและตั้งใจในการแก้ไขและปราบปรามยาเสพติดในสังคมต่อไป
************************************
วันพฤหัสบดีที่ 17 ธันวาคม 2563
ธอส.เพิ่ม 4 บริการใหม่ ผ่านแอป GHB ALL ง่ายแค่ปลายนิ้วสัมผัส
ธอส.พัฒนาฟังก์ชั่นบริการบน Mobile Application : GHB ALL เพื่อให้ลูกค้าทำธุรกรรมกับ ธอส. ได้สะดวกสบาย ง่าย แค่ปลายนิ้วสัมผัสยิ่งขึ้นผ่านช่องทางดิจิทัล ตามโครงการ “G H Bank New Normal Services” ด้วย 4 บริการใหม่
ธนาคารอาคารสงเคราะห์ (ธอส.) พัฒนาฟังก์ชั่นบริการบน Mobile Application : GHB ALL เพื่อให้ลูกค้าทำธุรกรรมกับ ธอส. ได้สะดวกสบาย ง่าย แค่ปลายนิ้วสัมผัสยิ่งขึ้นผ่านช่องทางดิจิทัล ตามโครงการ “G H Bank New Normal Services” ด้วย 4 บริการใหม่ ประกอบด้วย 1.เปิดบัญชีเงินฝากออมทรัพย์ เพียงเลือกเมนูเปิดบัญชีเงินฝาก จากนั้นยืนยันตัวตนรูปแบบดิจิทัลเปลี่ยนเงินงวดใหม่ ด้วยการใช้เทคโนโลยีการเปรียบเทียบใบหน้า (Facial Recognition) ที่มีการจัดเก็บภาพถ่ายไว้กับธนาคารแล้ว (ซึ่งอยู่ภายใต้การทดสอบใน Regulatory Sandbox ของธนาคารแห่งประเทศไทย) จากนั้นจะสามารถเปิดบัญชีเงินฝากประเภทออมทรัพย์ได้โดยไม่ต้องเดินทางไปที่สาขา พิเศษ!! สำหรับลูกค้าที่เปิดบัญชีเงินฝากออมทรัพย์ตามที่ธนาคารกำหนดผ่าน GHB ALL และซื้อสลากออมทรัพย์ ธอส. ชุดเกล็ดดาวผ่าน GHB ALL จำนวน 2 หน่วยขึ้นไปต่อครั้ง ภายในวันที่ 16 มีนาคม 2564 จะได้รับหูฟังบูทูธฟรี!!(1 ราย ต่อ 1 ชิ้น) 2.หนังสือรับรองดอกเบี้ยเงินกู้ สำหรับนำไปใช้เป็นหลักฐานประกอบการยื่นแบบแสดงภาษีเงินได้บุคคลธรรมดา และ 3.หนังสือรับรองภาษีดอกเบี้ยเงินฝาก เพื่อใช้เป็นหลักฐานการทำธุรกรรมต่าง ๆ หรือยื่นภาษีประจำปี ทั้ง 2 บริการเพียงเข้าไปที่เมนูบริการอื่นๆ แล้วเลือกหนังสือที่ต้องการ ยอมรับข้อกำหนดการใช้งาน และเลือกบัญชีที่ต้องการขอหนังสือแล้วให้ระบุ E-Mail เพื่อให้ระบบจัดส่งไฟล์หนังสือไปยัง E-Mail ที่แจ้งไว้ และ 4.หนังสือรับรองเพื่อเบิกค่าเช่าบ้าน เพียงกรอกรายละเอียดของบัญชีเงินกู้ที่ต้องการเบิกและ ระบุ E-Mail เพื่อให้ระบบจัดส่งหนังสือทาง E-Mail ต่อไป โดยลูกค้าสามารถใช้ทั้ง 4 บริการได้ตั้งแต่วันที่ 16 ธันวาคม 2563 เป็นต้นไป สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือ ศูนย์ลูกค้าสัมพันธ์ (Call Center) โทร 0-2645-9000 หรือ Facebook Fanpage ธนาคารอาคารสงเคราะห์
วันพฤหัสบดีที่ 17 ธันวาคม 2563
รัฐมนตรีว่าการกระทรวงยุติธรรม แถลงผลการปฏิบัติการยุทธการพิทักษ์ไทย ยึดทรัพย์ ตัดวงจรยาเสพติด  ครั้งที่ ๗/๒๕๖๓
นายสมศักดิ์ เทพสุทิน รัฐมนตรีว่าการกระทรวงยุติธรรม แถลงผลการปฏิบัติการยุทธการพิทักษ์ไทย ยึดทรัพย์ ตัดวงจรยาเสพติด ครั้งที่ ๗/๒๕๖๓
ในวันพฤหัสบดีที่ ๑๗ ธันวาคม ๒๕๖๓ เวลา ๐๘.๐๐ น.​
ณ ห้องประชุม TOC อาคาร ๒ ชั้น ๔ สำนักงาน ป.ป.ส.​ ถนนดินแดน​ กรุงเทพฯ
นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย
พล.ต.อ.มนู เมฆหมอก รอง ผบ.ตร. นายวิชัย ไชยมงคล เลขาธิการ ป.ป.ส.
นายอุทัย สินมา อธิบดีอัยการ สำนักงานคดียาเสพติด ผู้แทนจากสำนักงานตำรวจแห่งชาติ
กองบัญชาการตำรวจปราบปรามยาเสพติด สำนักงานอัยการสูงสุด สำนักงานป้องกันและปราบปราม
การฟอกเงิน (ป.ป.ง.) กรมสอบสวนคดีพิเศษ และกรมสรรพากร กระทรวงมหาดไทย
และสำนักงานเสนาธิการทหารบก เปิดปฏิบัติการยุทธการพิทักษ์ไทย ยึดทรัพย์ ตัดวงจรยาเสพติด
ครั้งที่ ๗/๒๕๖๓ โดยร่วมผนึกกำลังเครือข่าย ปฏิบัติการกวาดล้างยาเสพติดในพื้นที่ ๑๕ จุดทั่วประเทศ
โดยมีการวิดีโอคอนเฟอเรนซ์รายงานผลปฏิบัติการและการเข้าจับกุมเครือข่ายเป้าหมายจากเจ้าหน้าที่
ชุดปฏิบัติการจากทุกพื้นที่ รวมทั้งตรวจเยี่ยมศูนย์ปฏิบัติการในสำนักงาน ป.ป.ส. ด้วย
ทั้งนี้ การดำเนินการในมิติด้านการปราบปราม และยึดทรัพย์สินเครือข่ายรายสำคัญ
เป็นไปตามนโยบายรัฐบาลของ พล.อ.ประยุทธ์ จันทร์โอชา นายกรัฐมนตรี
และนายสมศักดิ์ เทพสุทิน รัฐมนตรีว่าการกระทรวงยุติธรรม
ที่มุ่งเน้นการแก้ไขปัญหายาเสพติดอย่างจริงจังทั้งระบบ ด้วยการบังคับใช้กฎหมายอย่างเคร่งครัด
ปราบปรามเครือข่ายผู้ค้ายาเสพติด โดยเฉพาะนายทุนระดับผู้สั่งการและผู้ที่เกี่ยวข้อง
ตลอดจนเน้นการยึดอายัดทรัพย์สิน ทำลายโครงสร้างและตัดวงจรทางการเงิน
ของเครือข่ายยาเสพติดอย่างเด็ดขาดและจริงจัง
ภายใต้คำสั่งศูนย์อำนวยการป้องกันและปราบปรามยาเสพติดแห่งชาติ ที่​ ๕/๒๕๖๓
เรื่อง จัดตั้งศูนย์ปฏิบัติการยึดทรัพย์สินเครือข่ายยาเสพติด
โดยกำหนดแผนยุทธการฯ เข้าปฏิบัติการใน ๖ จังหวัด รวมพื้นที่ปฏิบัติการ ๑๕ จุดปฏิบัติการ
ประกอบด้วย จ.ขอนแก่น ๗ จุดปฏิบัติการ, จ.อุบลราชธานี ๒ จุดปฏิบัติการ, จ.นนทบุรี ๑ จุดปฏิบัติการ
จ.ชลบุรี ๑ จุดปฏิบัติการ, จ.ฉะเชิงเทรา ๑ จุดปฏิบัติการ และ จ.ปราจีนบุรี ๓ จุดปฏิบัติการ
สำหรับผลการปฏิบัติ เลขาธิการ ป.ป.ส. มีคำสั่งยึดอายัดทรัพย์สินไว้แล้ว มูลค่า ๑๖,๓๔๘,๐๘๐ บาท
ประกอบด้วย ที่ดินพร้อมสิ่งปลูกสร้าง ๓ แปลง, อาคารห้องชุด ๕ ห้อง และยานพาหนะ ๑ คัน
ทั้งนี้ ยุทธการดังกล่าว นับเป็นการบูรณาการความร่วมมือครั้งสำคัญของหลายหน่วยงาน
และเป็นการใช้อำนาจตาม พ.ร.บ. มาตรการในการปราบปรามผู้กระทำความผิดเกี่ยวกับยาเสพติด
พ.ศ. ๒๕๓๔ (มาตรการสมคบ สนับสนุนช่วยเหลือ) โดยขยายผลจับกุมบุคคลที่เกี่ยวข้องและยึดทรัพย์สิน
เพื่อทำลายเครือข่ายและโครงสร้างการค้ายาเสพติดรายสำคัญในพื้นที่ภาคเหนือ ภาคกลาง และภาคตะวันตก
ที่ส่งผลกระทบต่อสภาพปัญหาการแพร่ระบาดยาเสพติดของประเทศ
วันพฤหัสบดีที่ 17 ธันวาคม 2563
ผู้ช่วยรมว.วธ.ลงพื้นที่ตรวจเยี่ยมชุมชนคุณธรรมฯ วัดเหนืออุดรชัยสิทธิ์ ตำบลธงธานี อำเภอธวัชบุรี จังหวัดร้อยเอ็ด
ผู้ช่วยรมว.วธ.ลงพื้นที่ตรวจเยี่ยมชุมชนคุณธรรมฯ วัดเหนืออุดรชัยสิทธิ์ ตำบลธงธานี อำเภอธวัชบุรี จังหวัดร้อยเอ็ด
วันที่ ๑๗ ธันวาคม ๒๕๖๓ เวลา ๑๓.๓๐ น. นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม พร้อมด้วย นายพิกิฎ ศรีชนะ เลขานุการรัฐมนตรีว่าการกระทรวงวัฒนธรรม วัฒนธรรมจังหวัดร้อยเอ็ด และเจ้าหน้าที่กระทรวงวัฒนธรรม เดินทางลงพื้นที่ตรวจเยี่ยมชุมชนคุณธรรมฯ วัดเหนืออุดรชัยสิทธิ์ ตำบลธงธานี อำเภอธวัชบุรี จังหวัดร้อยเอ็ด โดยมีผู้นำชุมชน และประชาชนในพื้นที่ ให้การต้อนรับ ทั้งนี้ กิจกรรมดังกล่าวดำเนินงานตามนโยบายของรัฐมนตรีว่าการกระทรวงวัฒนธรรม ในการสืบสาน รักษา ต่อยอดศาสตร์พระราชา สู่การท่องเที่ยวเชิงวัฒนธรรมอย่างยั่งยืน โดยการน้อมนำหลักปรัชญาของเศรษฐกิจพอเพียง ขับเคลื่อนด้วยพลังบวร (บวs On Tour) มาจัดกิจกรรมส่งเสริมการท่องเที่ยว และกระตุ้นเศรษฐกิจด้วยการนำทุนทางวัฒนธรรมของชุมชน มาเป็นเสน่ห์ดึงดูดนักท่องเที่ยวให้มาเยี่ยมเยือนชุมชน สร้างรายได้จากสินค้า และบริการทางวัฒนธรรม ชุมชนอยู่ดีมีสุข
วันพฤหัสบดีที่ 17 ธันวาคม 2563
กห.ให้การต้อนรับคณะกรรมาธิการทหารและความมั่นคงของรัฐ วุฒิสภา
พล.อ.ประยุทธ์ จันทร์โอชา นรม. และ รมว.กห. มอบหมายให้ พล.อ.ชัยชาญ ช้างมงคล รมช.กห.เป็นผู้แทนให้การต้อนรับ พล.อ.บุญสร้าง เนียมประดิษฐ์ ประธานคณะกรรมาธิการทหาร และความมั่นคงของรัฐ วุฒิสภา พร้อมคณะ
เพื่อเยี่ยมเยียนและให้กำลังใจการปฏิบัติงานภารกิจความมั่นคงทางทหาร ณ ศาลาว่าการกลาโหม
โดย กห.ได้บรรยายสรุปถึงสภาวะแวดล้อมด้านความมั่นคงที่อาจส่งผลกระทบต่อไทย รวมทั้งแนวความคิดและความคืบหน้าการขับเคลื่อนยุทธศาสตร์ชาติด้านความมั่นคง แผนแม่บทประเด็นความมั่นคงที่เกี่ยวข้องกับ กห. และแนวความคิดการบูรณาการความร่วมมือในการพิทักษ์รักษา เทิดทูนสถาบันพระมหากษัตริย์
ต่อจากนั้น ได้แลกเปลี่ยนข้อคิดเห็นในประเด็นความมั่นคงและให้คำแนะนำถึงสถานการณ์แวดล้อมด้านความมั่นคงที่เปลี่ยนแปลงไปจากการแพร่ระบาดของโรคอุบัติใหม่ โดยเฉพาะ COVID-19 และความคืบหน้าในการขับเคลื่อนจัดทำแผนย่อยด้านต่างๆรองรับยุทธศาสตร์ชาติด้านความมั่นคงให้เป็นรูปธรรมมากขึ้น โดยจำเป็นต้องจัดทำแผนให้สอดรับกับสภาพแวดล้อมตามความมั่นคงที่เปลี่ยนไปให้เป็นรูปธรรม โดยเฉพาะแผนระดับ 3 และให้ความสำคัญกับการบริหารจัดการเชิงพื้นที่ (Area Base) มากขึ้น โดยเฉพาะระดับตำบล
นอกจากนั้น ยังได้หารือถึงความคืบหน้าในการแก้ปัญหาความไม่สงบใน 3 จชต. ซึ่งสถานการณ์ในภาพรวมดีขึ้น มีการทำงานเชิงรุกมากขึ้น การใช้ความรุนแรงลดลง โดยพิจารณาให้น้ำหนักกับการสนับสนุนการศึกษา และการขับเคลื่อนการปฏิบัติงานของสภาสันติสุขตำบลมากขึ้น รวมทั้งยังได้หารือถึงแนวทางการปฏิรูปกองทัพในระบบกำลังสำรอง พร้อมทั้ง เสนอให้เพิ่มการประชาสัมพันธ์ สร้างการรับรู้และความเข้าใจกับประชาชนในทุกกลุ่มอย่างทั่วถึง เพื่อเสริมสร้างการตระหนักรู้และการมีส่วนร่วมรับผิดชอบและสนับสนุนในการดูแลความสงบเรียบร้อยและความมั่นคงของประเทศร่วมกันมากขึ้น
วันพฤหัสบดีที่ 17 ธันวาคม 2563
พม. จับมือภาคีเครือข่าย เดินหน้าพัฒนาที่อยู่อาศัยชุมชนริมคลองเปรมประชากร สร้างบ้านมั่นคง สหกรณ์เคหสถานบ้านมั่นคงชุมชนวัดรังสิต จำกัด (บ้านสวย คลองใส วิถีใหม่ ชุมชนริมคลอง)
พม. จับมือภาคีเครือข่าย เดินหน้าพัฒนาที่อยู่อาศัยชุมชนริมคลองเปรมประชากร สร้างบ้านมั่นคง สหกรณ์เคหสถานบ้านมั่นคงชุมชนวัดรังสิต จำกัด (บ้านสวย คลองใส วิถีใหม่ ชุมชนริมคลอง)
วันนี้ (17 ธ.ค. 63) เวลา 14.30 น.พลเอก ประยุทธ์ จันทร์โอชา นายกรัฐมนตรีเป็นประธานในพิธีลงเสาเอกบ้านมั่นคงสหกรณ์เคหสถานบ้านมั่นคงชุมชนวัดรังสิต จำกัด (บ้านสวย คลองใส วิถีใหม่ ชุมชนริมคลอง)หมู่ 7 ถนนเลียบคลองเปรมประชากร ตำบลหลักหก อำเภอเมือง จังหวัดปทุมธานี โดยมีนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)กล่าวรายงาน พร้อมด้วยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย หัวหน้าส่วนราชการหน่วยงานที่เกี่ยวข้องและชาวชุมชนริมคลองเปรมประชากร จำนวน 600 คน เข้าร่วมงาน
นายจุติกล่าวว่า การพัฒนาที่อยู่อาศัยชุมชนริมคลองเปรมประชากร เป็นส่วนหนึ่งของการพัฒนาตามแผนแม่บทโครงสร้างพื้นฐานระบบคลอง และการพัฒนาชุมชนริมคลองเปรมประชากร ซึ่งได้รับความเห็นชอบจากคณะรัฐมนตรี เมื่อวันที่ 9 เมษายน 2562 ภายใต้กรอบการดำเนินงาน 4 ด้าน คือ 1) ด้านการพัฒนาโครงสร้างพื้นฐานและสิ่งแวดล้อมของเมือง อาทิ การสร้างเขื่อนริมคลองและระบบรวบรวมน้ำเสีย 2) ด้านการพัฒนาชุมชนริมคลอง ซึ่งมีเป้าหมายที่การพัฒนาที่อยู่อาศัยของทุกครัวเรือนที่อยู่ริมคลอง โดยมอบหมายให้กระทรวง พม. โดยสถาบันพัฒนาองค์กรชุมชน (องค์การมหาชน) หรือ พอช. รับผิดชอบดำเนินการ 3) ด้านการสร้างความเข้าใจให้กับประชาชน และ 4) ด้านกฎหมายและการขับเคลื่อนงาน ทั้งนี้ ด้านการพัฒนาที่อยู่อาศัยชุมชนริมคลองเปรมประชากร มีกลุ่มเป้าหมายทั้งสิ้น 6,386 ครัวเรือน ใน 2 พื้นที่ ดังนี้ 1) พื้นที่กรุงเทพมหานคร มี 3 เขต คือ ดอนเมือง หลักสี่ และจตุจักร จำนวน 32 ชุมชน และ 2) พื้นที่เทศบาลตำบลหลักหก อำเภอเมือง จังหวัดปทุมธานี 6 หมู่ โดยมีระยะความยาวคลองประมาณ 17 กิโลเมตร จากความยาวทั้งหมด 50.8 กิโลเมตร
นายจุติกล่าวต่อไปว่า วันนี้ มีการจัดพิธีลงเสาเอกบ้านมั่นคง สหกรณ์เคหสถานบ้านมั่นคงชุมชนวัดรังสิต จำกัด (บ้านสวย คลองใส วิถีใหม่ ชุมชนริมคลอง) โดยมีการรื้อย้ายบ้านหมู่ 7 ซึ่งเป็นชุมชนที่ 2 ของการพัฒนาคลองเปรมประชากร โดยชุมชนได้เช่าที่ดินจากกรมธนารักษ์แล้วในนามสหกรณ์เคหสถานบ้านมั่นคงชุมชนวัดรังสิต จำกัด ระยะเวลาการเช่า 30 ปี ขนาดเนื้อที่ 22 ไร่ 3 งาน 36 ตารางวา อัตราค่าเช่าตารางวาละ 2.25 บาทต่อเดือน ได้ดำเนินการรื้อย้ายบ้านเดิมแล้ว 98 หลัง ระยะทางตามแนวคลอง 628 เมตร ซึ่งจะสามารถก่อสร้างบ้านใหม่ให้กับสมาชิกได้ 210 หลัง ไปพร้อมกับการก่อสร้างเขื่อนของกรมโยธาธิการและผังเมือง กระทรวงมหาดไทย ระยะเวลาในการก่อสร้างบ้านประมาณ 8 เดือนโดยรูปแบบบ้านจะมี 2 แบบ ตามความสามารถในการรับภาระของแต่ละครัวเรือน คือ บ้านแถวสองชั้นขนาด 4x7 เมตร จำนวน 200 หลัง ผ่อนเดือนละ 2,579 บาท และบ้านแถวชั้นเดียวขนาด 4x7 เมตร จำนวน 10 หลัง ผ่อนเดือนละ 1,493 บาท ระยะเวลา 20 ปี โดยมีแผนก่อสร้างแล้วเสร็จประมาณเดือนกรกฎาคม - สิงหาคม 2564 ส่วนการสร้างบ้านระยะต่อไปของตำบลหลักหก จังหวัดปทุมธานีจะเป็นการวางแผนงานร่วมกับการก่อสร้างเขื่อนของกรมโยธาธิการและผังเมืองในช่วงปี 2564 - 2566
นายจุติกล่าวเพิ่มเติมว่า การดำเนินการพัฒนาชุมชนริมคลองระยะต่อไป ในช่วงต้นปี 2564 มีแผนดำเนินการอีกหลายชุมชนในเขตจตุจักร เขตหลักสี่ และเขตดอนเมือง โดยเป็นการรื้อย้ายบ้านเดิมและสร้างบ้านมั่นคงใหม่พร้อมกับการก่อสร้างเขื่อนของสำนักการระบายน้ำ กรุงเทพมหานคร คาดว่าจะใช้เวลาดำเนินการในปี 2564
วันพฤหัสบดีที่ 17 ธันวาคม 2563
ปลัดฯ กอบชัย เป็นประธานเปิดการจัดแสดงผลงาน โครงการพัฒนาขีดความสามารถในการแข่งขันของเกษตรอุตสาหกรรม
นายกอบชัย สังสิทธิสวัสดิ์ ปลัดกระทรวงอุตสาหกรรม  เป็นประธานเปิดการจัดแสดงผลงาน โครงการพัฒนาขีดความสามารถในการแข่งขันของเกษตรอุตสาหกรรม  ณ บริเวณห้องโถง ชั้น 1 สำนักงานปลัดกระทรวงอุตสาหกรรม
วันนี้ (17 ธันวาคม 3563) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดการจัดแสดงผลงานพร้อมมอบประกาศเกียรติคุณให้แก่สถานประกอบการที่เข้าร่วมโครงการพัฒนาขีดความสามารถในการแข่งขันของเกษตรอุตสาหกรรม และขับเคลื่อนศูนย์ปฏิรูปอุตสาหกรรม เพื่อพัฒนาวิสาหกิจสู่ตลาด 4.0 (OPOAI + Mini ITC) ประจำปีงบประมาณ พ.ศ. 2563 ของกองทุนพัฒนาเอสเอ็มอีตามแนวประชารัฐ โดยมี นายสหวัฒน์ โสภา ผู้ช่วยปลัดกระทรวงอุตสาหกรรม และคณะผู้บริหาร เข้าร่วม ณ บริเวณห้องโถง ชั้น 1 สำนักงานปลัดกระทรวงอุตสาหกรรม
สำหรับโครงการ ดังกล่าวฯ จัดโดย สำนักงานอุตสาหกรรมจังหวัด จากกลุ่มส่งเสริมประสิทธิภาพที่ 1 และ ที่2 ประกอบด้วย 12 จังหวัด ได้แก่ พระนครศรีอยุธยา นนทบุรี ปทุมธานี สระบุรี นครปฐม สุพรรณบุรี กาญจนบุรี ราชบุรี เพชรบุรี สมุทรสาคร สมุทรสงคราม และประจวบคีรีขันธ์ ซึ่งได้จัดทำโครงการพัฒนาขีดความสามารถในการแข่งขันของเกษตรอุตสาหกรรม และขับเคลื่อนศูนย์ปฏิรูปอุตสาหกรรม เพื่อพัฒนาวิสาหกิจสู่ตลาด 4.0 (OPOAI + Mini ITC) ขึ้น เพื่อพัฒนาขีดความสามารถในการแข่งขันของสถานประกอบการอุตสาหกรรมการเกษตร และพัฒนาผลิตภัณฑ์ บรรจุภัณฑ์ต้นแบบพร้อมแผนธุรกิจให้กับสถานประกอบการ SMEs โดยได้รับการอนุมัติช่วยเหลือทางการเงินจากกองทุนพัฒนาเอสเอ็มอีตามแนวประชารัฐ
วันพฤหัสบดีที่ 17 ธันวาคม 2563
กระทรวงยุติธรรม ร่วมมือ สถานเอกอัครราชทูตญี่ปุ่นประจำประเทศไทย จัดสัมมนาแลกเปลี่ยนองค์ความรู้แผนปฏิบัติการระดับชาติว่าด้วยธุรกิจกับสิทธิมนุษยชน
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานเปิดการสัมมนาร่วมระหว่างประเทศไทยและประเทศญี่ปุ่น เรื่อง ธุรกิจกับสิทธิมนุษยชน (Webinar : Japan-Thailand Joint Seminar on Business and Human Rights)
ในวันพุธที่ ๑๖ ธันวาคม ๒๕๖๓
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม
เป็นประธานเปิดการสัมมนาร่วมระหว่างประเทศไทยและประเทศญี่ปุ่น
เรื่อง ธุรกิจกับสิทธิมนุษยชน (Webinar : Japan-Thailand Joint Seminar on Business and Human Rights)
จัดโดยกรมคุ้มครองสิทธิและเสรีภาพ และสถานเอกอัครราชทูตญี่ปุ่นประจำประเทศไทย
ผ่านระบบประชุมทางไกล (Video Conference)
โดยมีผู้แทนจากหน่วยงานภาครัฐ และภาคธุรกิจของประเทศไทยและประเทศญี่ปุ่น เข้าร่วม
เพื่อจัดทำแผนปฏิบัติการระดับชาติว่าด้วยธุรกิจกับสิทธิมนุษยชน
(National Action Plan on Business and Human Rights)
ระยะที่ ๑ (พ.ศ. ๒๕๖๒-๒๕๖๕) ของประเทศไทย
การขับเคลื่อนแผนปฏิบัติการฯ ผลการดำเนินงานของประเทศไทยตามแผนปฏิบัติการฯ
ข้อท้าทาย และแผนการดำเนินงานของประเทศไทยในปี ๒๕๖๔
นอกจากนี้ ได้รับเกียรติจาก Mr. Mikito Tomiyama ผู้อำนวยการกองสิทธิมนุษยชนและมนุษยธรรม
กระทรวงการต่างประเทศญี่ปุ่น แลกเปลี่ยนประสบการณ์เกี่ยวกับกระบวนการจัดทำแผนปฏิบัติการระดับชาติ
ว่าด้วยธุรกิจกับสิทธิมนุษยชนของประเทศญี่ปุ่น
รวมทั้งประเด็นด้านธุรกิจกับสิทธิมนุษยชนที่จำเป็นเร่งด่วนที่ประเทศญี่ปุ่นต้องดำเนินการแก้ไข
และได้รับเกียรติจาก ศาสตราจารย์ Shotaro Hamamoto คณะนิติศาสตร์ มหาวิทยาลัยเกียวโต ประเทศญี่ปุ่น
บรรยายถึงทิศทางโลกและข้อท้าทายสำคัญของสังคมระหว่างประเทศในการดำเนินงานด้านธุรกิจกับสิทธิมนุษยชน พร้อมทั้งเสริมสร้างความรู้ความเข้าใจแก่องค์กรธุรกิจสัญชาติญี่ปุ่นที่ดำเนินธุรกิจในประเทศไทย
และองค์กรธุรกิจสัญชาติไทยที่ดำเนินธุรกิจในประเทศญี่ปุ่น
เกี่ยวกับทิศทางโลกในการส่งเสริมให้ภาคธุรกิจเคารพสิทธิมนุษยชน
ทั้งนี้ ผู้เข้าร่วมสัมมนาฯ ได้ชื่นชมพัฒนาการของทั้ง ๒ ประเทศ และให้ความสนใจสอบถามในหลายประเด็น
อาทิ บทบาทขององค์กรอิสระต่อกระบวนการจัดทำแผนปฏิบัติการฯ การกำหนดประเด็นสำคัญเร่งด่วนที่ควรแก้ไข
และผลกระทบของภาคธุรกิจต่อการมีแผนปฏิบัติการฯ เป็นต้น
ซึ่งการสัมมนาครั้งนี้ถือเป็นความสำเร็จในการเสริมสร้างความร่วมมือด้านวิชาการที่สำคัญ
และเป็นโอกาสในการต่อยอดกิจกรรมและพัฒนาความสัมพันธ์อันดีระหว่างประเทศต่อไป
วันพฤหัสบดีที่ 17 ธันวาคม 2563
กระทรวงยุติธรรม จัดอบรมให้ความรู้เกี่ยวกับการขึ้นทะเบียนผู้ทำหน้าที่นักจิตวิทยา หรือนักสังคมสงเคราะห์ตามประมวลกฎหมายวิธีพิจารณาความอาญา
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานในพิธีเปิดโครงการอบรมให้ความรู้เกี่ยวกับการขึ้นทะเบียนผู้ทำหน้าที่นักจิตวิทยา หรือนักสังคมสงเคราะห์ตามประมวลกฎหมายวิธีพิจารณาความอาญา
ในวันพฤหัสบดีที่ ๑๗ ธันวาคม ๒๕๖๓ เวลา ๐๙.๐๐ น. ณ โรงแรมซาเทรียม กรุงเทพมหานคร ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานในพิธีเปิดโครงการอบรมให้ความรู้เกี่ยวกับการขึ้นทะเบียนผู้ทำหน้าที่นักจิตวิทยา หรือนักสังคมสงเคราะห์ตามประมวลกฎหมายวิธีพิจารณาความอาญา โดยมี เจ้าหน้าที่กองกฎหมาย ซึ่งเป็นผู้ทำหน้าที่รับขึ้นทะเบียนฯ และเจ้าหน้าที่จากสำนักงานยุติธรรมจังหวัดทั่วประเทศ เข้ารับการอบรม เพื่อเสริมสร้างความรู้ ความเข้าใจให้แก่เจ้าหน้าที่เกี่ยวกับการรับขึ้นทะเบียน และต่ออายุบัตรผู้ทำหน้าที่นักจิตวิทยา หรือนักสังคมสงเคราะห์ฯ ตลอดจนเสริมสร้างเครือข่ายในการประสานงานระหว่างหน่วยงานภายในกระทรวงยุติธรรม เกี่ยวกับการทำหน้าที่ของนักจิตวิทยา หรือนักสังคมสงเคราะห์
ปลัดกระทรวงยุติธรรม กล่าวใจความสำคัญตอนหนึ่งว่า ผู้ผ่านการอบรมฯ โครงการดังกล่าวจะสามารถตรวจสอบเอกสารการรับขึ้นทะเบียน หรือต่ออายุบัตรผู้ทำหน้าที่นักจิตวิทยา หรือนักสังคมสงเคราะห์ฯ ได้อย่างถูกต้อง ครบถ้วน ช่วยลดระยะเวลาและขั้นตอนในการขอเอกสารเพิ่มเติม และสามารถให้คำปรึกษาเกี่ยวกับการทำหน้าที่นักจิตวิทยา หรือนักสังคมสงเคราะห์ฯ ได้ถูกต้อง รวมทั้งช่วยอำนวยความสะดวกให้แก่ผู้ทำหน้าที่นักจิตวิทยา หรือนักสังคมสงเคราะห์ฯ ที่ยื่นเอกสารรับขึ้นทะเบียนต่อสำนักงานยุติธรรมจังหวัด เพื่อให้การบริการเป็นไปตามระยะเวลาที่กำหนด ส่งเสริมกระบวนการยุติธรรมให้มีประสิทธิภาพมากยิ่งขึ้น
วันพฤหัสบดีที่ 17 ธันวาคม 2563
นายกรัฐมนตรีลงเสาเอกบ้านมั่นคง
นายกรัฐมนตรีลงเสาเอกบ้านมั่นคง "สหกรณ์เคหสถานบ้านมั่นคงชุมชนวัดรังสิต จำกัด" เดินหน้า 38 ชุมชนต้องมีคุณภาพชีวิตที่ดีขึ้น
วันนี้ (17 ธ.ค. 63) เวลา 14.30 น. นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีลงเสาเอกบ้านมั่นคง "สหกรณ์เคหสถานบ้านมั่นคงชุมชนวัดรังสิต จำกัด" (บ้านสวย คลองใส วิถีใหม่ ชุมชนริมคลอง) ณ หมู่ 7 ถนนเลียบคลองเปรมประชากร ตำบลหลักหก อำเภอเมืองปทุมธานี จังหวัดปทุมธานี พร้อมมอบสัญญาเช่าที่ดินราชพัสดุ (เนื้อที่ 22 ไร่ 3 งาน 36 ตารางวา) และใบอนุญาตก่อสร้างของสหกรณ์ฯ ให้แก่ประธานและกรรมการสหกรณ์เคหสถานบ้านมั่นคงชุมชนวัดรังสิต จำกัด โดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ และชาวชุมชนริมคลองเปรมประชากร เข้าร่วมงานประมาณ 600 คน
โอกาสนี้ นายกรัฐมนตรีกล่าวยินดีที่ได้มาเป็นประธานในพิธียกเสาเอก บ้านมั่นคง “สหกรณ์เคหสถานบ้านมั่นคงชุมชนวัดรังสิต จำกัด” (บ้านสวย คลองใส วิถีใหม่ ชุมชนริมคลอง) และมอบสัญญาเช่าที่ราชพัสดุ และใบอนุญาตก่อสร้างให้กับหมู่ 7 ตำบลหลักหก ซึ่งเป็นชุมชนที่ 2 ของการพัฒนาชุมชนริมคลองเปรมประชากรต่อจากชุมชนประชาร่วมใจ 2 เขตจตุจักร ซึ่งตนเองมีโอกาสร่วมพิธีลงเสาเอกเมื่อเดือนมกราคมที่ผ่านมา และทราบว่าปัจจุบันได้ก่อสร้างบ้านแล้วเสร็จ 193 หลัง ประชาชนได้อยู่บ้านใหม่ มีสภาพแวดล้อมที่ดี พร้อมขอให้ประชาชนที่อาศัยอยู่ริมคลองช่วยกันรณรงค์และปลูกสร้างจิตสำนึกร่วมกันดูแลรักษาความสะอาดไม่ทิ้งขยะลงแม่น้ำ คู คลอง ลดปัญหาน้ำเน่าเสีย ส่งเสริมให้เกิดการมีส่วนร่วมของทุกภาคส่วนในการจัดการคุณภาพน้ำ ฟื้นฟู และปรับปรุงภูมิทัศน์บริเวณริมฝั่งแม่น้ำให้มีความสะอาดสวยงาม ปรับทัศนียภาพให้สวยงาม เพิ่มประสิทธิภาพในการระบายน้ำ อีกทั้งสามารถใช้เป็นทางสัญจรสาธารณะได้ด้วย การพัฒนาที่อยู่อาศัยของประชาชนริมคลองให้มีสุขภาวะที่ดี เพื่อ สอดคล้องกับแผนยุทธศาสตร์การพัฒนาที่อยู่อาศัย ระยะ 20 ปี ที่มุ่งหวังให้คนไทยมีที่อยู่อาศัยและมีคุณภาพชีวิตที่ดีภายในปี 2579 โดยเฉพาะผู้มีรายได้น้อยควรได้รับการดูแลอย่างทั่วถึงและเป็นธรรม
นายกรัฐมนตรียังกล่าวถึงการเป้าหมายการขับเคลื่อนแผนแม่บทโครงสร้างพื้นฐานระบบคลองและการพัฒนาชุมชนริมคลองเปรมประชากร เพื่อพัฒนาคุณภาพชีวิตความเป็นอยู่ของประชาชน การทำงานจากรุ่นสู่รุ่น สู่ลูกหลานคนไทยที่สำคัญคนไทยอย่าเกลียดกัน อย่าแตกแยกอย่าขัดแย้งกัน ต้องร่วมใจไทยสร้างชาติ
นายกรัฐมนตรียังกล่าวในช่วงท้าย ขอบคุณการทำงานของภาครัฐ ภาคเอกชน ภาคประชาสังคม ท้องถิ่น และและประชาชนซึ่งเป็นแกนหลักในการขับเคลื่อนกิจกรรมนี้ หวังให้โครงการนี้ดำเนินการกันอย่างต่อเนื่องไปยังชุมชนริมคลองเปรมประชากรอีกกว่า 38 ชุมชน เพื่อให้ประชาชนมีคุณภาพชีวิตที่ดีขึ้น เป็นชุมชนที่เข้มแข็งตามเป้าหมายของการดำเนินงานของรัฐบาล
จากนั้น นายกรัฐมนตรีได้ทำพิธีวางไม้มงคล ผูกผ้าสี และโปรยดอกไม้เพื่อความเป็นสิริมงคล ณ บริเวณจุดยกเสาเอก และมอบข้าวสารให้แก่ตัวแทนชุมชน ก่อนเดินทางกลับโดยรถยนต์
………………………………………….
วันพฤหัสบดีที่ 17 ธันวาคม 2563
บีโอไอเปิดเวทีถกหอการค้าต่างประเทศ
บีโอไอเปิดเวทีถกหอการค้าต่างประเทศ
บีโอไอเปิดเวทีถกหอการค้าต่างประเทศ
เมื่อเร็วๆ นี้ นายสุพัฒนพงษ์ พันธ์มีเชาว์ รองนายกรัฐมนตรี (ที่ 8 จากขวาแถวหน้า) เป็นประธานการประชุมหารือร่วมกับตัวแทนหอการค้าต่างประเทศในประเทศไทย จำนวน 35 ราย จัดโดยสำนักงานคณะกรรมการส่งเสริมการลงทุน (บีโอไอ) โดยมีนางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ) (ที่ 7 จากขวาแถวหน้า) ร่วมประชุมหารือเพื่อรับฟังข้อเสนอะแนะเกี่ยวกับมาตรการฟื้นฟูเศรษฐกิจ รวมทั้งปัญหาอุปสรรคต่างๆ ของนักลงทุนที่เกิดขึ้น
หลังสถานการณ์การแพร่ระบาดของไวรัสโควิด-19 ณ โรงแรมอินเตอร์คอนติเนนตัล กรุงเทพฯ
วันพฤหัสบดีที่ 17 ธันวาคม 2563
กระทรวงยุติธรรม โดย สำนักงาน ป.ป.ส. เปิดการอบรมหลักสูตร เพิ่มประสิทธิภาพการสืบสวนขยายผลและยึดทรัพย์สินคดียาเสพติด
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานในพิธีเปิดการอบรมหลักสูตร เพิ่มประสิทธิภาพการสืบสวนขยายผลและยึดทรัพย์คดียาเสพติดให้แก่เจ้าหน้าที่ระดับปฏิบัติงานในพื้นที่ของหน่วยงานที่เกี่ยวข้อง
ในวัน​จันทร์​ที่ ๑๔ ธันวาคม​ ๒๕๖๓​ เวลา​ ๐๘.๓๐ ​น. นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานในพิธีเปิดการอบรมหลักสูตร เพิ่มประสิทธิภาพการสืบสวนขยายผลและยึดทรัพย์คดียาเสพติดให้แก่เจ้าหน้าที่ระดับปฏิบัติงานในพื้นที่ของหน่วยงานที่เกี่ยวข้อง เพื่อให้เจ้าหน้าที่ผู้ปฏิบัติงานได้ทราบถึงปัญหาอุปสรรคในการสืบสวนขยายผลและยึดทรัพย์สินคดียาเสพติดที่เกิดขึ้น เพื่อกำหนดมาตรการและแนวทางในการแก้ไขปรับปรุงการสืบสวนขยายผลและยึดทรัพย์สินคดียาเสพติดให้เกิดประสิทธิภาพ​ โดยมี นายวิชัย ไชยมงคล เลขาธิการ ป.ป.ส.​ พ.ต.ท. กรวัชร์ ปานประภากร​ อธิบดีกรมสอบสวนคดีพิเศษ​ พล.ต.อ. มนู เมฆหมอก รอง ผบ.ตร. เจ้าหน้าที่จากสำนักงานตำรวจแห่งชาติ สำนักงานอัยการสูงสุด กรมสอบสวนคดีพิเศษ สำนักงานคณะกรรมการป้องกันและปราบปรามการฟอกเงิน​ กรมศุลกากร และเจ้าหน้าที่สำนักงาน ป.ป.ส. รวมกว่า ๑๒๕​ คน เข้าร่วมฯ ณ โรงแรมเซ็นจูรี่ พาร์ค กรุงเทพมหานคร
การอบรมดังกล่าว สืบเนื่องจากนโยบายการแก้ไขปัญหายาเสพติดแนวใหม่ของ นายสมศักดิ์ เทพสุทิน รัฐมนตรีว่าการกระทรวงยุติธรรม ที่มุ่งเน้นการดำเนินคดีกับนายทุนหรือผู้เกี่ยวข้องกับเครือข่ายการค้ายาเสพติดโดยใช้มาตรการสมคบหรือสนับสนุนช่วยเหลือ
รัฐมนตรีว่าการกระทรวงยุติธรรม กล่าวว่า มาตรการการริบทรัพย์สิน รัฐบาลกำหนดให้ในปี พ.ศ. 2564 ต้องริบทรัพย์สินที่ใช้ในการกระทำความผิดให้ได้จำนวนมากขึ้นกว่าเดิม 10 เท่า คือ 6,000 ล้านบาท เป็นอย่างน้อย เพื่อเป็นการลิดรอนศักยภาพของนักค้ายาเสพติด โดยการดำเนินการดังกล่าวจะไม่สัมฤทธิ์ผล ถ้าหากขาดการบูรณาการการทำงาน การบูรณาการทางกฎหมาย และเทคโนโลยีระหว่างหน่วยงาน ซึ่งการทำงานต้องเชื่อมโยงและเป็นไปในทิศทางเดียวกัน ผู้ปฏิบัติงานที่เกี่ยวข้องต้องมีความรอบรู้ และมองเห็นความเชื่อมโยงในกระบวนการสืบสวน การวิเคราะห์ข้อมูลที่ได้จากการสืบสวนคดียาเสพติด และการรวบรวมพยานหลักฐานเพื่อการขยายผลและยึดทรัพย์สินคดียาเสพติด ประกอบกับปัจจุบันโลกเข้าสู่ยุคสังคมดิจิทัลอย่างแท้จริงและเทคโนโลยีส่งผลให้อาชญากรรมในยุคดิจิทัลมีการเปลี่ยนแปลงไปจากเดิม ทั้งรูปแบบและวิธีการกระทำความผิด เจ้าหน้าที่ที่เกี่ยวข้องจึงจำเป็นอย่างมากที่จะต้องอัพเดทหรือพัฒนาความรู้ของตนเพื่อให้เท่าทันกลุ่มอาชญากรยาเสพติด
วันพฤหัสบดีที่ 17 ธันวาคม 2563
นายกรัฐมนตรี ติดตามการแก้ปัญหา PM2.5 ห่วงใยกลุ่มเสี่ยงผู้สูงอายุและเด็ก ให้ใส่หน้ากากป้องกัน PM2.5
พลเอก ประยุทธ์ จันทร์โอชา นายกรัฐมนตรี ติดตามการแก้ปัญหา PM2.5 ห่วงใยกลุ่มเสี่ยงผู้สูงอายุและเด็ก ให้ใส่หน้ากากป้องกัน PM2.5
วันนี้ (17 ธ.ค.63) เวลา 11.30 น. ณ ทำเนียบรัฐบาล ภายหลังการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) พลเอก ประยุทธ์ จันทร์โอชานายกรัฐมนตรีและรัฐมนตรีว่าการกระทรวงกลาโหม ได้กล่าวถึงแผนฟื้นฟูกิจการองค์การขนส่งมวลชนกรุงเทพ(ขสมก.)(ฉบับปรับปรุง) ว่า การผลักดันแผนฟื้นฟูมีหลายอย่างที่ต้องดำเนินการทั้งเรื่องทุน รถ รวมถึงสิทธิประโยชน์ต่าง ๆ ซึ่งเชื่อมั่นว่าทุกแผนถ้าทุกคนช่วยกันก็สามารถทำได้ แต่ถ้าทุกคนไม่ร่วมมือกันและขัดแย้งทุกแผนก็ไปไม่ได้ จึงขอให้ช่วยกันลดความขัดแย้งตรงนี้ไปให้ได้โดยยึดผลประโยชน์โดยรวมเป็นที่ตั้ง
นอกจากนี้ นายกรัฐมนตรี ยังได้ติดตามสถานการณ์การแก้ไขปัญหา PM2.5 อย่างใกล้ชิด โดยมีจะมาตรการเข้มในการดูแลในช่วงที่สภาพอากาศมีปัญหาซึ่งเชื่อว่าจากหลังนี้สภาพอากาศดีขึ้น แต่หากสถานการณ์ยังไม่ดีขึ้นก็ต้องไปพิจารณาหามาตรการที่เหมาะสม เช่น อาจจะให้มีการ work from home หรือให้เรียนหนังสือที่บ้านหรือไม่ โดยขณะนี้กำลังหารือเพื่อเร่งดำเนินการโดยเร็ว พร้อมย้ำเตือนความห่วงใยไปยังกลุ่มเสี่ยงสูงที่จะได้รับผลกระทบจาก PM2.5 คือ ผู้สูงอายุและเด็ก ให้สวมใส่หน้ากากอยู่เสมอซึ่งจะช่วยป้องกัน PM2.5 ได้พอสมควร
พร้อมกันนี้ นายกรัฐมนตรี ชี้แจงเกี่ยวกับการประชาสัมพันธ์ผลการดำเนินงานของรัฐบาล ว่าขณะนี้สำนักนายกรัฐมนตรีกำลังอยู่ระหว่างรวบรวมผลการดำเนินงานและความก้าวหน้าต่าง ๆ ที่รัฐบาลได้ดำเนินการแล้ว ซึ่งการดำเนินการทุกอย่าง รัฐบาลคำนึงถึงประชาชนต้องได้รับประโยชน์สูงสุดและเกิดความเป็นธรรมกับทุกฝ่าย รวมทั้งผู้ประกอบการด้วย
-------------------
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 17 ธันวาคม 2563
รมว.แรงงาน มอบ กกจ. จับมือ ป.ป.ส. ลุยตรวจยาเสพติดแรงงานไทยก่อนบินทำงานอิสราเอล
รัฐมนตรีว่าการกระทรวงแรงงาน ห่วงใยปัญหายาเสพติดในแรงงานภาคเกษตร ที่เดินทางไปทำงานในรัฐอิสราเอล  มอบกรมการจัดหางานให้ความรู้เรื่องโทษของยาเสพติด และประสานความร่วมมือ สำนักงานคณะกรรมการป้องกันและปราบปรามยาเสพติด (ป.ป.ส.) กองกำกับการสุนัขตำรวจ
กองบังคับการสายตรวจและปฏิบัติการพิเศษ และสำนักงานป้องกันและปราบปรามยาเสพติดกรุงเทพมหานคร (ปปส.กทม.) ตรวจสอบสัมภาระแรงงานไทยฯก่อนเดินทาง
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ปัญหายาเสพติดเป็นปัญหาที่เหนี่ยวรั้งความเจริญของประเทศ หากประชากรวัยแรงงานอันเป็นฟันเฟืองสำคัญในการพัฒนาประเทศ หลงผิดเข้าไปยุ่งเกี่ยวกับยาเสพติด จะส่งผลเสียหายต่อเศรษฐกิจทั้งของตนเอง ครอบครัว และประเทศชาติโดยรวม รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี ได้เห็นความสำคัญและมีแผนการดำเนินงานป้องกันและแก้ไขปัญหายาเสพติดในกลุ่มแรงงานอย่างต่อเนื่อง โดยเฉพาะแรงงานที่เดินทางไปทำงานต่างประเทศซึ่งนอกจากสามารถสร้างรายได้ส่งกลับมาแล้ว ยังเป็นการสร้างชื่อเสียงให้กับประเทศไทยหากตั้งใจทำงาน รักษาวินัยในตนเอง และสามารถนำความรู้ที่ได้เรียนรู้จากการทำงานกลับมาใช้ในประกอบอาชีพของตนเองได้
" ผมได้มอบหมายกรมการจัดหางานให้ความรู้เพิ่มเติมแก่แรงงานไทยเกี่ยวกับโทษของยาเสพติด ในการอบรมเตรียมความพร้อมก่อนเดินทางไปทำงานต่างประเทศ และให้ประสานหน่วยงานที่เกี่ยวข้องร่วมตรวจสอบกระเป๋าสัมภาระของแรงงานไทยก่อนเดินทางไปทำงานภาคเกษตรในรัฐอิสราเอล เพื่อป้องกันปัญหายาเสพติด และให้ความสำคัญภาพลักษณ์ของประเทศไทย " รมว.แรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า เพื่อป้องกันและป้องปรามไม่ให้แรงงานไทยไปเกี่ยวข้องกับยาเสพติด เมื่อวันที่ 16 ธันวาคม 2563 กรมการจัดหางาน ได้ร่วมกับเจ้าหน้าที่สำนักงานคณะกรรมการป้องกันและปราบปรามยาเสพติด ( ป.ป.ส.) กองกำกับการสุนัขตำรวจ กองบังคับการสายตรวจและปฏิบัติการพิเศษ และสำนักงานป้องกันและปราบปรามยาเสพติดกรุงเทพมหานคร (ปปส.กทม.) ตรวจค้นกระเป๋าสัมภาระของแรงงานไทยที่จะเดินทางไปทำงานประเทศอิสราเอล จำนวน 260 คน ณ อาคารสำนักงานประกันสังคมพื้นที่ 3 กระทรวงแรงงาน ซึ่งเป็นแรงงานที่จะเดินทางวันที่ 17 ธันวาคม 2563 โดยทำการตรวจสอบด้วยการสุ่มตรวจของใช้และอาหาร ที่มีลักษณะคล้ายกับที่เจ้าหน้าที่เคยตรวจยึดได้ เช่น อาหารเสริม กาแฟ ครีมเทียม และ เกลือแร่แบบผง ตรวจสอบ 3 วิธี คือมีสุนัขตำรวจดมตรวจสอบกลิ่น ตรวจสอบด้วยเครื่องตรวจไอออน และตรวจค้นโดยเจ้าหน้าที่ ซึ่งในขณะทำการตรวจค้นได้มีการสอบถามเพื่อดูพฤติกรรมบุคคลต้องสงสัย ผลการปฏิบัติงานไม่พบยาเสพติดหรือวัตถุต้องสงสัย
“การเดินทางไปทำงานต่างประเทศ แรงงานไทยต้องไม่มีประวัติอาชญากรรม ประวัติการกระทำผิดกฎหมายที่เกี่ยวข้องกับยาเสพติด โดยแรงงานไทยต้องใช้เอกสารผ่านการตรวจสอบประวัติอาชญากรรมจากสำนักงานตำรวจแห่งชาติ เพื่อใช้เป็นเอกสารสำคัญประกอบการยื่นขอวีซ่าเข้าประเทศ ที่ผ่านมากรมการจัดหางานมีการติดตามดูแล ตรวจสอบสภาพความเป็นอยู่แรงงานไทยในต่างประเทศอย่างใกล้ชิดมาโดยตลอด เพื่อสามารถให้ความช่วยเหลืออย่างทันท่วงที รวมทั้งสร้างความตระหนักรู้แก่แรงงานไทยในต่างประเทศต่อโทษภัยยาเสพติด ” อธิบดีกรมการจัดหางาน กล่าว
สำหรับผู้ที่ต้องการเดินทางไปทำงานในต่างประเทศ สามารถศึกษาข้อมูลเพิ่มเติมได้ที่เว็บไซต์ www.doe.go.th/overseas และสอบถามรายละเอียดได้ที่ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 กรมการจัดหางาน
วันพฤหัสบดีที่ 17 ธันวาคม 2563
รมว.ยุติธรรม ติดตามการดำเนินงานของกรมราชทัณฑ์ เน้นย้ำการลดความแออัดของเรือนจำทุกแห่ง
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมมอบนโยบายให้กับผู้บริหารกรมราชทัณฑ์
ในวันพุธที่ ๑๖ ธันวาคม ๒๕๖๓ เวลา ๑๕.๓๐ น. ณ ห้องประชุม ๑ ชั้น ๒ กรมราชทัณฑ์ นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมมอบนโยบายให้กับผู้บริหารกรมราชทัณฑ์ โดยมีว่าที่ร้อยตรี ธนกฤต จิตรอารีรัตน์ เลขานุการรัฐมนตรีว่าการกระทรวงยุติธรรม นายวิทยา สุริยะวงค์ รองปลัดกระทรวงยุติธรรม นายอายุตม์ สินธพพันธ์ อธิบดีกรมราชทัณฑ์ ผู้บริหารกรมราชทัณฑ์ รวมทั้งผู้บัญชาการเรือนจำ/ทัณฑสถาน ทั่วประเทศ เข้าร่วมประชุมผ่านระบบ Video Conference
โดยรัฐมนตรีว่าการกระทรวงยุติธรรม ได้เน้นย้ำในเรื่องการบริหารจัดการความจุของผู้ต้องขังในเรือนจำ ผ่านการอภัยโทษ การพักการลงโทษกรณีพิเศษ เป็นต้น โดยมีการควบคุมด้วยอุปกรณ์อิเล็กทรอนิกส์ติดตามตัว (EM) ซึ่งให้กรมคุมประพฤติร่วมบูรณาการความร่วมมือสอดส่องในขณะพักการลงโทษ เพื่อแก้ไขปัญหานักโทษล้นคุก
นอกจากนี้ ได้ให้กรมราชทัณฑ์ดำเนินการตามมาตรการป้องกันลักลอบซื้อ-ขาย ยาเสพติดในเรือนจำ เพื่อป้องกันมิให้เจ้าหน้าที่ของรัฐกระทำการทุจริตเกี่ยวกับการลักลอบซื้อขายยาเสพติดในเรือนจำ ตามที่คณะกรรมการป้องกันและปราบปรามการทุจริตแห่งชาติ (ป.ป.ช.) เสนอ ครม. ด้วย